1Kiniko kito lah lapeh, dek karano Isa Almasih lah malapehkan kito! Dek karano itu, patahankanlah kamardekaan angku-angku tu, jan namuah juwo lai dipabudak.
2Cubolah pikiekan, jikok angku-angku mintak disunaikkan, itu ba arati, Isa Almasih indak ado doh gunonyo di angku-angku. Nan mangatokan ko adolah ambo sandiri, si Paulus.
3Sakali lai ambo mambari paringatan, kabake urang nan mintak disunaikkan, baraso inyo musti manjalankan kasadonyo paratuaran agamo!
4Jikok angku-angku ba usawo ba elok jo Allah, malalui paratuaran agamo, itu ba arati ubuangan angku-angku jo Isa Almasih lah putuih. Jo caro nan baitu angku-angku iduik diluwa lingkuangan rahmaik Allah.
5Tapi bagi kami, kami ma arokkan, baraso jo partolongan Roh Allah, sarato badasarkan iman kami kapado Isa Almasih, Allah mamungkinkan kami ba elok baliak jo Baliau.
6Dek karano, jikok kito lah basatu jo Isa Almasih, parkaro ma ikuik-i atau indak ma ikuik-i paratuaran basunaik, indak lai manjadi masalah. Nan paralu hanyolah ba iman kapado Isa Almasih, itu nampak nyato dalam kasiah kito kabake urang lain.
7Dawulu angku-angku bajuwang sacaro elok! Baa mangko kiniko angku-angku indak patuah lai kapado kahandak Allah? Siya urang nan lah mambujuak angku-angku?
8Lah jaleh nan mangarajokan nan bakcando itu, bukanlah Allah nan lah mamanggie angku-angku!
9"Ragi nan saketek, ka mangambangkan kasadonyo paduan," baitu kecek urang.
10Biyapun baitu, ambo picayo juwo lai, baraso angku-angku indak ka punyo pandirian lain, dek karano kito lah basatu jo Isa Almasih. Nan ambo yakin, baraso, siyapo pun juwo nan mangacaukan pikieran angku-angku, mako inyo ka di ukun Allah.
11Tantang diri ambo, sudaro-sudaro, baa mangko ambo taruih juwo dimusuahi, jikok ambo tatap mambaritokan, baraso paratuaran basunaik tu paralu? Jikok ambo iyo mambaritokan nan bakcando itu, mako kaba nan ambo bawok tantang salib Isa Almasih, indak manimbuakan masalah.
12Labiah elok urang-urang nan mangacaukan pikieran angku-angku tu, lansuang sajo kaluwa sakali dari jamaat!
13Sudaro lah di imbau untuak manjadi urang nan mardeka. Tapi janlah mampagunokan kamardekaan angku-angku tu, untuak taruih manaruih mangarajokan, apo sajo nan katuju dek angku-angku. Sabaliaknyo, angku-angku musti samo-samo mangasiahi, sarato samo-samo malayani.
14Kasadonyo paratuaran agamo, tahimpun dalam parentah nan ciyek ko, "Andaklah angkau mangasiahi sasamo manusia, bakcando angkau mangasiahi diri angkau sandiri."
15Tapi, jikok angku-angku bi gigik manggigik, sarato santuang manyantuang, mako ingek-ingeklah, isuak angku-angku ka samo-samo cayie.
16Mukasuik ambo bakcando iko: Padiyakanlah Roh Allah mambimbiang angku-angku, sarato janlah iduik manuruik ka inginan tabiyaik manusia.
17Dek karano, ka inginan manusia balawanan jo ka inginan Roh Allah, nan ka inginan Roh Allah, balawanan jo ka inginan manusia. Kaduwo-duwonyo samo balawanan, sainggo angku-angku indak dapek mangarajokan apo nan angku-angku inginkan.
18Tapi, jikok Roh Allah mamimpin angku-angku, mako angku-angku indak dikuwasoi dek paratuaran agamo.
19Ka inginan tabiyaik manusia, nyato dalam karajo-karajonyo nan cabul, karajonyo nan kumuah, sarato karajonyo nan indak patuik;
20dalam panyambahan barhalo, sarato jo capak-capak baruak; dalam bamusuah-musuahan, bacakak, cimburu, capek marabo, sarato mamantiangkan diri surang; silang salisiah, sarato jo pihak mamihak,
21pambingik, bamabuak-mabuak, baralek indak bakatantuan, sarato jo nan lainnyo bagai. Taradok kasadonyo tu, ambo paringekkan angku-angku kiniko, samo jo bakcando ambo mamparingekkan angku-angku dawulu juwo, baraso, urang-urang nan mangarajokan karajo-karajo nan saroman itu, mako inyo indak ka masuak doh ka Karajaan Allah.
22Sabaliaknyo, jikok urang-urang dipimpin dek Roh Allah, mako asienyo iyolah: Urang-urang tu samo-samo mangasiahi, inyo basukocito, inyo mampunyoi katanangan ati, inyo saba sarato jo babudi, inyo elok taradok urang lain, inyo satiya,
23urang-urang tu randah ati, sarato bisa manguwasoi diri. Indak ado doh paratuaran agamo, nan managah karajo-karajo nan saroman itu.
24Urang-urang nan lah manjadi miliak Isa Almasih, inyo tu lah mamatikan tabiyaik manusia, sarato jo sagalo awa napasunyo, sarato jo ka inginannyo.
25Roh Allah lah mambarikan kabake kito iduik nan baru; dek karano itu Baliau pulolah nan musti manguwasoi iduik kito.
26Kito indak buliah doh uju, sarato jan sakik manyakik-i ati, jan bingik mambingik.
min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn